OBH 1776/1997.
Az állampolgári jogok országgyűlési biztosa általános helyettesének jelentése
Előadó: dr. Kiss László

	M. G. beadványában a rendőrségi fogdák rendjéről szóló 19/1995. (XII.13.) BM rendeletnek az előzetes letartóztatottak látogatására vonatkozó 2. és 3. §-ok értelmezését javasolta. Véleménye szerint a rendelet nem egyértelmű, mert a 2. § (1) bek. c) pontja havonta legalább két alkalommal teszi lehetővé látogató fogadását, míg a 3. § (7) bek. a legalább szót nem tartalmazza és csak két látogatást biztosít. A beadvány alapján az 1993. évi LIX. törvény 16. § (1) bekezdése alapján vizsgálatot rendeltem el az esetleges alkotmányos visszásság megállapítása céljából.

Érintett alkotmányos jog: Jogállamiság, jogbiztonsághoz való jog (Alk. 2. § (1) bekezdés.

Érintett jogszabályok:
1973. évi I. törvény a büntetőeljárásról
97. § (1) Az előzetes letartóztatottal szemben csak olyan korlátozásoknak van helye, amelyeket a büntetőeljárás feladatának megvalósítása, vagy a letartóztatást foganatosító intézet rendje szükségessé tesz. Az előzetesen letartóztatott eljárási jogainak gyakorlásában, így különösen a védekezésre való felkészülésben, nem korlátozható.
(2) Az előzetesen letartóztatott
b) hozzátartozójával vagy más személlyel akár szóban, akár írásban ellenőrzés mellett érintkezhet.
1979. évi 11. törvényerejű rendelet a büntetések és az intézkedések végrehajtásáról
118. § (1) Az előzetesen letartóztatott
a) büntetőeljárási jogait gyakorolhatja,
d) hozzátartozóival és – az ügyész, a vádirat benyújtása után a bíróság jóváhagyásával – más személyekkel levelezhet, legalább havonta egyszer fogadhat látogatót, és kaphat csomagot,
(2) Az előzetesen letartóztatott levelezési és látogató-fogadási joga – a védőjével való érintkezés kivételével –, valamint a csomagküldeményhez való joga a büntető eljárás eredményessége érdekében korlátozható.
A rendőrségi fogdák rendjéről szóló 19/1995. (XII.13.) BM rendelet (továbbiakban: R.)
1. § (1) E rendelet alkalmazásában fogvatartott a bűnügyi, a közbiztonsági és az idegenrendészeti őrizetes, az előzetesen letartóztatott, valamint az elítélt, amennyiben számára a fogvatartás helyéül rendőrségi fogdát jelöltek ki.
(4) Az előzetesen letartóztatott jogait a bv. tvr. 118. §-a, a büntetőeljárásról szóló 1973. évi I. törvény (a továbbiakban: Be.) 44. §-ának (6) bekezdése, a 97. §-a (2) bekezdésének b) pontja, kötelességeit a bv. tvr. 117. §-ának (1) bekezdése; az idegenrendészeti őrizetes jogait a külföldiek beutazásáról, magyarországi tartózkodásáról és bevándorlásáról szóló 1993. évi LXXXVI. törvény (a továbbiakban: idegenrendészeti törvény), továbbá a végrehajtására kiadott 64/1994. (IV. 30.) Korm. rendelet (a továbbiakban: Vhr.) 50. §-ának (1) bekezdése, kötelességeit a Vhr. 50. §-ának (2) bekezdése tartalmazza.

2. § (1) A fogvatartott
c) előzetesen letartóztatott hozzátartozójával és – az ügyész, a vádirat benyújtása után a bíróság jóváhagyásával – más személyekkel levelezhet, legalább havonta két alkalommal fogadhat látogatót, hetente két alkalommal kaphat csomagot,
d) idegenrendészeti őrizetes az (1) bekezdés c) pontja szerint kaphat csomagot, levelezése és látogató fogadási joga nem korlátozott,
g) panasz, kérelem előterjesztésére jogosult, kártérítésre tarthat igényt.
(2) Az előzetesen letartóztatott levelezési és látogató fogadási joga – védőjével, továbbá a 3. § (4) bekezdésének b) pontjában felsorolt szervezetek képviselőivel való érintkezés kivételével –, valamint a csomagküldeményhez való joga a büntetőeljárás eredményessége érdekében korlátozható.
(3) Az előzetesen letartóztatott – az ügyész, a vádirat benyújtása után a bíróság engedélyével – felügyelettel meglátogathatja súlyosan beteg hozzátartozóját, és részt vehet hozzátartozója temetésén.
(4) Az (1) bekezdésben meghatározott jogok – a fogvatartás időtartamára figyelemmel – a d) pont kivételével a bűnügyi őrizetest, a b), c), d) pontok kivételével a közbiztonsági őrizetest is megilletik.
(6) A rendőrségi fogdában ideiglenesen elhelyezett elítélt jogaira és kötelességeire a bv. tvr. rendelkezéseit kell alkalmazni. Az elítélt jogainak gyakorlása nem veszélyeztetheti a rendőrségi fogdában való ideiglenes elhelyezés alapjául szolgáló eljárást.
(7) A fogvatartotti jogok gyakorlása nem lehet ellentétes a fogda rendjével, nem veszélyeztetheti a fogvatartottal szemben folyamatban lévő eljárást.
3. § (4) A fogvatartott biztonsági felügyelet mellett, ellenőrzés nélkül tarthat kapcsolatot
a) a védőjével, a fogvatartás alapjául szolgáló ügyben eljáró jogi képviselőjével,
b) az ENSZ Emberi Jogok Bizottságával, az Emberi Jogok Európai Bizottságával és Bíróságával, a kínzás és az embertelen vagy megalázó bánásmód megelőzésére alakult Bizottság tagjaival, továbbá a magyar jogszabályok által az emberi, állampolgári jogok védelmére feljogosított szervezet tagjaival.
(5) A fogvatartott biztonsági felügyelet mellett, a fogvatartás alapjául szolgáló eljárást folytató szerv képviselőjével történt előzetes egyeztetés szerinti időpontban, ellenőrzés nélkül tarthat kapcsolatot
a) hazája Magyarországon akkreditált diplomáciai, konzuli képviselőjével, ennek hiányában olyan állam képviselőjével, amely érdekei képviseletét ellátja,
b) vallásgyakorlás céljából az egyház (felekezet) képviselőjével,
c) fiatalkorú fogvatartott a kirendelt pártfogójával.
(6) A (4) bekezdésben meghatározott kapcsolattartás gyakorisága nem korlátozható.
(7) A fogvatartott és hozzátartozója, valamint a (4) bekezdésben nem szereplő más személyek közötti kapcsolattartásra (látogató fogadása) előzetes egyeztetés szerinti időpontban, a rendőrség épületében, ellenőrzés és felügyelet mellett havonta két alkalommal, az idegenrendészeti őrizetes esetén ilyen korlátozás nélkül, alkalmanként 30 perc időtartamban kerülhet sor.
(8) A fogvatartott egy időben csak egy, ha az őrzés biztonságát, a fogda rendjét nem veszélyezteti, a fogvatartásért felelős engedélyével több látogatót fogadhat.

A jogszabály értelmezése:
	
Az R. 1. § szerint a fogvatartotti kategóriába tartozik a bűnügyi őrizetes, a közbiztonsági őrizetes, az idegenrendészeti őrizetes, az előzetesen letartóztatott és az elitélt.
A 2. § (1) bekezdés a), b), e), f) és g) pontjaiban foglalt jogok minden fogvatartottat megilletnek, a c) pont szerinti jog az előzetes letartóztatottra vonatkozik, a d) pont pedig csak az idegenrendészeti őrizetesre.
Csak az előzetes letartóztatottra vonatkozik a (2) bekezdésben írott korlátozási lehetőség és a (3) bekezdésben lévő jog a beteg hozzátartozó meglátogatására és a temetésen való részvételre.
A 3. § tartalma valamennyi fogvatartotti kategóriára vonatkozik, így az előzetes letartóztatottra is. A 3. § (7) bekezdés szerint tehát minden fogvatartott havonta két alkalommal fogadhatja hozzátartozóját vagy más személyt. A 2. § (1) bek. c) pontjának szövege szerint az előzetesen letartóztatott havonta legalább két alkalommal fogadhat látogatót, ami azt jelenti, hogy ennél többször is élhet ezzel a jogával, amennyiben az 2. § (2) bekezdése alapján a fogvatartásért felelős másként nem rendelkezik. A büntetőeljárás eredményessége érdekében korlátozható az előzetesen letartóztatott látogató fogadási joga (kivéve a 3. § (4) bek. a) és b) pontban felsorolt személyeket).
A 2. § (1) bek. c) pont a fentiek alapján egy többlet jogot állapít meg az előzetes letartóztatott számára, amit az tesz indokolttá, hogy az előzetes letartóztatottak a többi kategóriába tartozó fogvatartotthoz képest hosszabb időt töltenek a rendőrségi fogdában.

A fentiekre tekintettel a jogszabály kifogásolt részei nem sértik az előzetes letartóztatottak alkotmányos jogait és értelmezésük sem jelenthet problémát. A rendelet az 1979. évi 11. tvr.-hez képest többletjogot biztosít a rendőrségi fogdában fogvatartott előzetes letartóztatott számára és figyelembe veszi az egyes fogvatartotti kategóriák eltérő helyzetét is. Mivel a beadvány alapján alkotmányos visszásság nem állapítható meg, a vizsgálatot - a beadványt küldő értesítése mellett - megszüntetem.

Budapest, 1997. október 

Dr. Polt Péter